SKRIFTLIG FORESPØRGSEL E-2636/02

af Graham Watson (ELDR) til Kommissionen

(18. september 2002)

Om: Forfølgelse af kristne samfund i Indonesien

Er Kommissionen klar over, at kristne samfund i det centrale Sulawesi i Indonesien i stigende grad forfølges og angribes af islamiske ekstremister fra Laskar Jihad?

Er Kommissionen endvidere klar over, at det lokale politi koncentrerer deres indsats om at arrestere centrale kirkelige ledere såsom pastor Rinaldy Damanik frem for jihad-militanterne?

Hvorledes vil Kommissionen presse på for at stoppe disse meningsløse angreb, og hvorledes vil den sikre, at det lokale politi forholder sig neutralt?

Svar afgivet på Kommissionens vegne af Chris Patten

(10. oktober 2002)

Kommissionens delegation i Djakarta følger sammen med medlemsstaternes diplomatiske missioner nøje udviklingen med hensyn til menneskerettighederne i hele Indonesien og deltager i alle Unionens diplomatiske henvendelser for at gøre opmærksom på bekymringer vedrørende menneskerettighedsspørgsmål i Indonesien. Kommissionen deler Unionens erklærede holdning og støtter fast Indonesiens territoriale integritet, samtidig med at den opfordrer regeringen til at gøre en hastende indsats for at behandle og på fredelig vis løse Indonesiens indre konflikter af såvel separatistisk som religiøs karakter. Lige som størstedelen af det internationale samfund finder Kommissionen, at disse indre konflikter hovedsagelig er Indonesiens ansvar og først og fremmest bør behandles af den indonesiske regering og af organisationer i det civile samfund, de religiøse samfund og andre institutioner i en fredelig dialog under hensyntagen til retsstatsprincippet og respekten for menneskerettighederne uden at begunstige nogen bestemt gruppe.

Indonesiens regering under ledelse af præsident Megawati gør efter Kommissionens opfattelse en reel indsats for at fjerne de indre spændinger og opfordre til fredelig løsning af konflikter med respekt for menneskerettighederne. Dens rolle som mægler i december 2001 i Poso på Sulawesi i forbindelse med den første Malino-erklæring om fred mellem repræsentanter for de kristne og muslimske samfund og andre rivaliserende grupper på Sulawesi er et eksempel herpå. En tilsvarende anden Malino-erklæring fra april 2002 om Molukkerne er et andet eksempel. Men disse principerklæringer kræver gennemførelse med hensyntagen til de forskellige samfund.

De aktuelle spændinger og volden på Sulawesi, som det ærede medlem spørger om, er ligesom situationen i provinserne Aceh, Molukkerne og Papua genstand for Kommissionens fortsatte opmærksomhed. Kommissionen yder humanitær bistand til ofrene for konflikter og yder også finansiel bistand til løsning af konflikter og til forbedring af menneskerettighedssituationen i Indonesien. Af det beløb på 11 400 000 EUR, der i perioden 2001-2004 er til rådighed for Indonesien i henhold til budgettet for fordrevne befolkningsgrupper, er op til 1 mio. EUR til rådighed for internt fordrevne på Sulawesi i 2002. Resten er til Molukkerne, hvor der har været tilsvarende konflikter mellem forskellige befolkningsgrupper.

Kommissionen har allerede siden 1999 ydet 4 600 000 EUR i nødhjælpsbistand til både kristne og muslimske ofre for volden på Molukkerne, især internt fordrevne. I fremtiden er Indonesien også et målland for det europæiske initiativ for demokrati og menneskerettigheder (EIDHR) i 2002-2004. Der er afsat et vejledende beløb på 2 500 000 EUR til finansiering af yderligere EIDHR-aktioner i 2002. I henhold til initiativet er der i 2000 og 2001 allerede finansieret fire aktioner til i alt 1 862 880 EUR og gennem ikke-statslige organisationer og højkommissæren for menneskerettigheders kontor.

På politisk niveau drøftede det medlem af Kommissionen, der har ansvaret for eksterne forbindelser, allerede i november 2001 konfliktforebyggelse og menneskerettigheder med den indonesiske udenrigsminister. Det blev dengang aftalt, at Kommissionen inden for rammerne af Unionens hurtige reaktionsmekanisme for konfliktforebyggelse ville sende en undersøgelsesmission til Indonesien i januar og februar 2002 for at rapportere om konfliktsituationer og menneskerettighedsproblemer og stille forslag til, hvordan Unionen kan bidrage til at løse sådanne problemer. Missionen besøgte Djarkarta, Poso Sulawesi, Papua og Molukkerne, og den fulde ordlyd af denne uafhængige ekspertmissions afsluttende rapport kan findes i afsnittet om Indonesien på den del af Kommissionens hjemmeside, der vedrører eksterne anliggender(1). I betragtning af henstillingerne i denne rapport har Kommissionen godkendt en finansiering på 520 000 EUR gennem den hurtige reaktionsmekanisme til at lette konfliktløsning og øge respekten for menneskerettighederne på Molukkerne og i Papua, hvor der er spændinger mellem de kristne og muslimske befolkningsgrupper. Der påtænkes bistand til mægling i konflikten på Molukkerne og til forskellige lokale civilsamfunds- og kvindegruppers deltagelse i en fredelig dialog i Papua. Tildelingen i 2002 af 1 000 000 EUR til Sulawesi fra budgetposten for fordrevne befolkningsgrupper (se ovenfor) var et andet resultat af denne rapport.

Efter det indonesiske parlaments godkendelse i 2001 af decentraliseringslove, der gælder i hele Indonesien, og af specifikke regionale autonomilove for Aceh og Irian Jaya (der derefter skal kaldes Papua) kan gennemførelsen heraf yde et vigtigt bidrag til at løse problemerne. For at støtte denne proces på længere sigt påtænker Kommissionen inden for dens landestrategi for bistand til Indonesien at fokusere på at opmuntre god regeringsskik og retsstatsprincippet inden for rammerne af disse politikker for decentralisering og regional autonomi. Der er 15 000 000 EUR til rådighed til at fremme god regeringsførelse og til at forbedre retsvæsenets arbejde og lovhåndhævelsesprocessen i Indonesien. Kommissionen undervurderer ikke de udfordringer, som Indonesien står over for med hensyn til at løse problemerne med korruption, ineffektivitet og styrkelse af retsstatsprincippet, og den er derfor parat til at yde et vedvarende og betydeligt bidrag hertil.

Kommissionen påskønner den indonesiske regerings bestræbelser for at begynde et samarbejde med den internationale alliance mod terrorisme. Den har bemærket, at lederen af Laskar Jihad-bevægelsen, Jafar Umar Thalib, blev arresteret på Molukkerne i maj 2002 og nu tilbageholdes i Djakarta, og den opfordrer den indonesiske regering til uden forskelsbehandling nøje at anvende de behørige retlige procedurer, som er passende i denne og andre sager.

Endelig har Kommissionens medlem med ansvar for eksterne forbindelser igen rejst og drøftet alle disse spørgsmål med udenrigsminister Wirajuda inden for rammerne af en EU/Indonesien-ministertrojka i forbindelse med Asien/Europa-møderne i København den 24. september 2002. Han har forsikret det ærede medlem om, at Kommissionen fortsat aktivt følger den komplicerede menneskerettighedssituation og dens udvikling i Indonesien med særlig opmærksomhed mod Sulawesi samt mod Aceh, Molukkerne, Papua og landets øvrige regioner.

(1) http://europa.eu.int/comm/external_relations/indonesia/intro/index.htm.